ΑΠΌΦΑΣΗ ΤΗΣ ΕΠΙΤΡΟΠΉΣ της 8ης Ιουλίου 2004 σχετικά με την εναρμόνιση ραδιοφάσματος στην περιοχή των 79 GHz για χρήση ραντάρ μικρής εμβέλειας για οχήματα στην Κοινότητα [κοινοποιηθείσα υπό τον αριθμό Ε(2004) 2591] (Κείμενο που παρουσιάζει ενδιαφέρον για τον ΕΟΧ) (2004/545/ΕΚ) Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, την απόφαση αριθ. 676/2002/EΚ του Ευρωπαϊκού Κοινοβουλίου και του Συμβουλίου, της 7ης Μαρτίου 2002, σχετικά με κανονιστικό πλαίσιο για την πολιτική του ραδιοφάσματος στην Ευρωπαϊκή Κοινότητα (απόφαση ραδιοφάσματος) (1), και ιδίως το άρθρο 4 παράγραφος 3, Εκτιμώντας τα ακόλουθα: (1) Η Επιτροπή, στην ανακοίνωση που εξέδωσε στις 15 Σεπτεμβρίου 2003 προς το Συμβούλιο και το Ευρωπαϊκό Κοινοβούλιο με τίτλο «Τεχνολογίες πληροφοριών και επικοινωνιών για ασφαλή και ευφυή οχήματα» (2), ανακοίνωσε την πρόθεσή της να βελτιώσει την οδική ασφάλεια στην Ευρώπη, γνωστή ως πρωτοβουλία eSafety. Οι βελτιώσεις αυτές μπορούν να επιτευχθούν, ιδίως, με τη χρήση νέων τεχνολογιών επικοινωνιών και πληροφοριών και ευφυών συστημάτων οδικής ασφάλειας, όπως ο εξοπλισμός ραντάρ μικρής εμβέλειας για οχήματα (SRR). Το Συμβούλιο, στα συμπεράσματά του σχετικά με την οδική ασφάλεια (3), στις 5 Δεκεμβρίου 2003, ζήτησε επίσης τη βελτίωση της οδικής ασφάλειας μέσω της προαγωγής νέων τεχνολογιών, όπως η ηλεκτρονική ασφάλεια. (2) Για την ταχεία και συντονισμένη ανάπτυξη και εγκατάσταση ραντάρ μικρής εμβέλειας στην Κοινότητα απαιτείται η διάθεση, χωρίς καθυστέρηση και σε σταθερή και μόνιμη βάση, εναρμονισμένων ζωνών ραδιοσυχνοτήτων ώστε ο κλάδος της βιομηχανίας να έχει εμπιστοσύνη για να προβεί στις απαραίτητες επενδύσεις. (3) Στις 5 Αυγούστου 2003, η Επιτροπή, αποβλέποντας στην εν λόγω εναρμόνιση, ανέθεσε σχετική εντολή (4) προς την Ευρωπαϊκή Διάσκεψη των Διοικήσεων Ταχυδρομείων και Τηλεπικοινωνιών (CEPT), κατ’ εφαρμογή του άρθρου 4 παράγραφος 2 της απόφασης 676/2002/EΚ, για την εναρμόνιση του ραδιοφάσματος και τη διευκόλυνση συντονισμένης εισαγωγής συστημάτων ραντάρ μικρής εμβέλειας για οχήματα. (4) Με βάση την εν λόγω εντολή, η επιτροπή ηλεκτρονικών επικοινωνιών (ECC) της CEPT προσδιόρισε τη ζώνη συχνοτήτων των 79 GHz ως την πλέον κατάλληλη ζώνη για μακροπρόθεσμη και μόνιμη ανάπτυξη και εγκατάσταση ραντάρ μικρής εμβέλειας. Η ECC κατέληξε στο συμπέρασμα ότι η ζώνη θα πρέπει να λειτουργεί χωρίς παρεμβολές και χωρίς προστασία, σύμφωνα με τους κανονισμούς ραδιοεπικοινωνιών που έχει θεσπίσει η Διεθνής Ένωση Τηλεπικοινωνιών και κατ’ εφαρμογή των τεχνικών προδιαγραφών που έχει καθορίσει η ECC στην απόφαση της 19ης Μαρτίου 2004. (5) Τα αποτελέσματα των εργασιών που διεξήχθησαν κατ’ εφαρμογή της εντολής που ανατέθηκε στην CEPT όσον αφορά προσδιορισμό μακροπρόθεσμης και μόνιμης ζώνης συχνοτήτων για τα ραντάρ μικρής εμβέλειας είναι αποδεκτά και θα πρέπει να ισχύσουν στην Κοινότητα ώστε να εξασφαλιστεί η διάθεση και αποδοτική χρήση του ραδιοφάσματος που είναι απαραίτητο για την καθιέρωση και λειτουργία της εσωτερικής αγοράς. Κατά συνέπεια, η χρήση ραντάρ μικρής εμβέλειας στη ζώνη των 79 GHz θα πρέπει να επιτραπεί το ταχύτερο δυνατό, το αργότερο έως την 1η Ιανουαρίου 2005, ώστε να ενθαρρυνθεί ο κλάδος για την ανάπτυξη, παραγωγή και διάθεση εξοπλισμού που θα λειτουργεί στην εν λόγω ζώνη συχνοτήτων. (6) Το ραντάρ μικρής εμβέλειας θα πρέπει να χρησιμοποιείται με τη δέουσα προσοχή σε θέματα υγείας και ασφάλειας του χρήστη και κάθε άλλου προσώπου, λαμβάνοντας ιδίως υπόψη τη σύσταση 1999/519/ΕΚ του Συμβουλίου, της 12ης Ιουλίου 1999, για τον περιορισμό της έκθεσης του κοινού σε ηλεκτρομαγνητικά πεδία (0-300 GHz) (5), καθώς και το άρθρο 3 παράγραφος 1 στοιχείο α) της οδηγίας 1999/5/ΕΚ του Ευρωπαϊκού Κοινοβουλίου και του Συμβουλίου, της 9ης Μαρτίου 1999, σχετικά με τον ραδιοεξοπλισμό και τον τηλεπικοινωνιακό τερματικό εξοπλισμό και την αμοιβαία αναγνώριση της πιστότητας των εξοπλισμών αυτών (6). (7) Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής ραδιοφάσματος, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Σκοπός της παρούσας απόφασης είναι η εναρμόνιση των όρων για τη διάθεση και αποδοτική χρήση της περιοχής των 79 GHz της ζώνης ραδιοσυχνοτήτων για εξοπλισμό ραντάρ μικρής εμβέλειας για αυτοκίνητα. Άρθρο 2 Για τους σκοπούς της παρούσας απόφασης ισχύουν οι ακόλουθοι ορισμοί: α) ως «περιοχή των 79 GHz της ζώνης ραδιοσυχνοτήτων», νοείται η περιοχή συχνοτήτων μεταξύ 77 και 81 gigahertz· β) ως «εξοπλισμός ραντάρ μικρής εμβέλειας για αυτοκίνητα», νοείται εξοπλισμός επί οχημάτων που παρέχει λειτουργίες ραντάρ για περιορισμό συγκρούσεων και εφαρμογές οδικής ασφάλειας· γ) ως «χωρίς παρεμβολές και χωρίς προστασία», νοείται ότι δεν επιτρέπεται πρόκληση επιζήμιων παρεμβολών σε άλλους χρήστες της ζώνης συχνοτήτων και ότι δεν δύναται να απαιτηθεί προστασία έναντι επιζήμιων παρεμβολών προερχόμενων από άλλους φορείς εκμετάλλευσης συστημάτων η υπηρεσιών που λειτουργούν στην εν λόγω ζώνη συχνοτήτων. Άρθρο 3 Η περιοχή των 79 GHz της ζώνης ραδιοσυχνοτήτων καθορίζεται και διατίθεται προς χρήση εξοπλισμού ραντάρ μικρής εμβέλειας για αυτοκίνητα το ταχύτερο δυνατό, το αργότερο έως την 1η Ιανουαρίου 2005, χωρίς παρεμβολές και χωρίς προστασία. Η μέγιστη μέση πυκνότητα ισχύος ορίζεται σε ισοδύναμη ισότροπα ακτινοβολούμενη ισχύ (e.i.r.p.) - 3dBm/MHz, με όριο αιχμής τα 55 dBm e.i.r.p. Η μέγιστη μέση πυκνότητα ισχύος εκτός οχήματος λόγω λειτουργίας ενός ραντάρ μικρής εμβέλειας δεν υπερβαίνει τα - 9 dBm/MHz e.i.r.p. Άρθρο 4 Η παρούσα απόφαση απευθύνεται στα κράτη μέλη. Βρυξέλλες, 8 Ιουλίου 2004.

[Source: multi_eurlex | Tokens: 4901]